ເລຂາທິການໃຫ່ຍຄະນະກຳມະການສູນກາງ ພັກກອມມູນິດຈີນປະທານປະເທດ ສປ ຈີນ ຢ້ຽມຢາມທາງລັດຖະກິດ ສ ປ ປ ລາວ
ໂດຍຕອບສະໜອງ ຕາມການເຊີນ ຂອງ ສະຫາຍ ບຸນຍັງ ວໍລະຈິດ, ເລາຂາທິການໃຫ່ຍ ຄະນະບໍລິຫານງານ ສູນກາງ ພັກປະຊາຊົນ ປະຕິບັດລາວ ປະທານ ປະເທດ ແຫ່ງ ສາທາລະນະລັດ ປະຊາທິປະໄຕ ປະຊາຊົນລາວ, ສະຫາຍ ສີ ຈິ້ນຜິງ ເລຂາທິການໃຫ່ຍ ຄະນະກຳມະການ ສູນກາງພັກ ກອມມູນິດຈີນ ປະທານປະເທດ ສປ ຈີນ ພ້ອມດ້ວຍຄະນະ ຜູ້ແທນຂັ້ນ ສູງພັກ, ລັດ ແຫ່ງ ສາທາລະນະລັດ ປະຊາຊົນຈີນ ໄດ້ເດີນທາງ ມານະຄອນຫຼວງວຽງຈັນ ເພື່ອຢ້ຽມຢາມ ທາງລັດຖະກິດ ສປປ ລາວ ໃນລະຫວ່າງ ວັນທີ 13-14 ພະຈິກ 2017.
ຕ້ອນຮັບສະຫາຍເລຂາທິການໃຫ່ຍ ສີ ຈິ້ນຜິງ ແລະ ຄະນະ, ໃນຕອນບ່າຍຂອງວັນທີ 13 ພະຈິກ ທີ່ສະໜາມບິນສາກົນວັດໄຕ, ມີສະຫາຍ ພັນຄຳ ວິພາວັນ, ກຳມະການກົມການເມືອງສູນກາງພັກ, ຜູ້ປະຈຳການຄະນະເລຂາທີ່ການສູນກາງພັກ, ຮອງປະທານປະເທດ ແຫ່ງ ສປປ ລາວ ພ້ອມດ້ວຍບັນດາສະຫາຍໃນຄະນະຕ້ອນຮັບຂອງຝ່າຍລາວ, ມີເອກອັກຄະລັດຖະທູດ ສປ ຈີນ , ຊາວໜຸ່ມ, ເຍົາວະຊົນ, ນັກສຶກສາລາວ ແລະ ມວນຊົນຊາວນະຄອນຫຼວງວຽງຈັນ ແລະ ຊາວຈີນ ເພື່ອຂ່ຳນັບຊົມເຊີຍການເດີນທາງມາເຖິງນະຄອນຫຼວງວຽງຈັນ ຂອງຄະນະຢ່າງຄືກຄື້ນຕາມເສັ້ນທາງ ຈາກສະໜາມບິນຫາໂຮງແຮມແລນມາກ.
ພິທີຕ້ອນຮັບ ສະຫາຍ ສີ ຈິ້ນຜິງ ພ້ອມດ້ວຍຄະນະຜູເທນຂັ້ນສູງພັກ, ລັດ ສປ ຈີນ ຢ່າງເປັນທາງການ ໄດ້ຈັດຂື້ນຢ່າງສົມກຽດ ທີ່ທຳນຽບປະທານປະເທດ ໃນຕອນບ່າຍຂອງວັນທີ 13 ພະຈິກ 2017 ໂດຍສະຫາຍເລຂາທິການໃຫ່ຍ ບຸນຍັງ ວໍລະຈິດ ຊຶ່ງມີບັນດາສະຫາຍການນຳຂັ້ນສູງ ພັກ-ລັດ ຂອງ ສປປ ລາວ ເຂົ້າຮ່ວມຢ່າງພ້ອມພຽງ. ສະຫາຍ ບຸນຍັງ ວໍລະຈິດ ໄດ້ນຳພາສະຫາຍເລຂາທິການໃຫ່ຍ ສີ ຈິ້ນຜິງ ໄປຍັງແທ່ນກຽດຕິຍົດ ເພື່ອເຄົາລົບທຸງຊາດຈີນ, ລາວ ຕາມລຳດັບ; ຕໍ່ຈາກນັ້ນ ສະຫາຍ ບຸນຍັງ ວໍລະຈິດ ແລະ ສະຫາຍ ສີ ຈິ້ນຜິງ ຍ່າງກວດແຖວທະຫານກອງກຽດຕິຍົດກອງທັບປະຊາຊົນລາວ ແລະ ຜູ້ນຳທັງສອງສະຫາຍໄດ້ຮັບການແນະນຳຕໍ່ ຄະນະຕ້ອນຮັບທາງການຝ່າຍ ສປປ ລາວ ແລະ ຄະນະຜູ້ແທນຂັ້ນສູງຂອງ ສປ ຈີນ. ພາຍຫຼັງສຳເລັດພິທີຕ້ອນຮັບຢ່າງເປັນທາງການ, ສະຫາຍ ບຸນຍັງ ວໍລະຈິດ ແລະ ສະຫາຍ ສີ ຈິ້ນຜິງ ໄດ້ນຳພາຄະນະຜູ້ແທນຂັ້ນສູງພົບປະສອງຝ່າຍ, ຊຶ່ງຈັດຂື້ນຢູ່ຫ້ອງປະຊຸມ ທີ່ທຳນຽບປະທານປະເທດ ການຢ້ຽມຢາມທາງລັດຖະກິດ ສປປ ລາວ ຂອງສະຫາຍເລຂາທິການໃຫ່ຍ ສີ ຈິ້ນຜິງ ໃນຄັ້ງນີ້, ເປັນຂີດໝາຍປະຫວັດສາດສຳຄັນແຫ່ງການຮັດແໜ້ນສາຍພົວພັນ ແລະ ເສີມຂະຫຍາຍການເປັນຄູ່ຮ່ວມຍຸດທະສາດຮອບດ້ານໜັ້ນຄົງຍາວນານ ທີ່ມີມູນເຊື້ອແຫ່ງມິດຕະພາບ ແລະ ການຮ່ວມມືອັນໜັກແໜ້ນຍາວນານມາແລ້ວນັ້ນໃຫ້ສືບຕໍ່ຂະຫຍາຍຕົວຢ່າງບໍ່ຢຸດຢັ້ງ.
ໃນການພົບປະຄັ້ງນີ້, ສະຫາຍ ບຸນຍັງ ວໍລະຈິດ ໄດ້ກ່າວສະແດງຄວາມຍິນດີຕ້ອນຮັບ ສະຫາຍ ສີ ຈິ້ນຜິງ ພ້ອມດ້ວຍຄະນະຜູ້ແທນຂັ້ນສູງພັກ-ລັດ ສປ ຈີນ ດ້ວຍໄມຕີຈິດມິດຕະພາບອັນອົບອຸ່ນ ແລະ ສະແດງຄວາມປິຕິຊົມຊື່ນເປັນຢ່າງຍິ່ງທີ່ໄດ້ພົບປະກັບ ສະຫາຍເລຂາທິການໃຫ່ຍ ປະທານປະເທດ ສປ ຈີນ ທີ່ໄດ້ນຳພາຄະນະຜູ້ແທນຂັ້ນສູງ ພັກ-ລັດການຢ້ຽມຢາມທາງລັດຖະກິດ ສປປ ລາວ ພາຍຫຼັງທີ່ພັກກອມມຸນິດຈີນ ຫາກໍ່ສຳເລັດກອງປະຊຸມໃຫ່ຍຄັ້ງທີ່ 19 ຂອງພັກຢ່າງສະຫງ່າງາມ ແລະ ໃນບັນຍາກາດທີ່ການພົວພັນມິດຕະພາບທີ່ເປັນມູນເຊື້ອອັນດີງາມ ແລະ ແບບຄູ່ຮ່ວມຍຸດທະສາດຮອບດ້ານ ລາວ-ຈີນ ພວມຢູ່ໃນໄລຍະທີ່ໄດ້ຮັບການເສີມຂະຫຍາຍຢ່າງຕັ້ງໜ້າ; ພ້ອມດຽວກັນນີ້ ສະຫາຍ ບຸນຍັງ ວໍລະຈິດ ກໍ່ໄດ້ສະແດງຄວາມຊົມເຊີຍ ແລະ ອວຍພອນໄຊຢ່າງຈິງໃຈຕໍ່ ສະຫາຍ ສີ ຈິ້ນຜິງ ທີ່ໄດ້ຮັບການເລືອກຕັ້ງເປັນເລຂາທິການໃຫ່ຍ ຄະນະກຳມະການສູນກາງພັກກອມມູນິດຈີນອີກສະໄໝໜຶ່ງ, ເຊິ່ງເປັນການສະແດງໃຫ້ດຫັນຄວາມໄວ້ວາງໃຈ, ຄວາມເຊື່ອໜັ້ນຢ່າງສູງຂອງທົ່ວພັກ ທີ່ມີຕໍ່ສະຫາຍ ເຊິ່ງເປັນຜູ້ມີປະສົບການໃນການນຳພາອັນໂດດເດັ່ນໃນໄລຍະ 5 ປີທີ່ຜ່ານມາ ໃນການສ້າງສາພັດທະນາຕາມທິດສັງຄົມນິຍົມ ຕາມສີສັນພິເສດຂອງຈີນ ແລະ ໄດ້ຮັບຜົນສຳເລັດຢ່າງສູງ ແລະ ແບບກະໂດດຂັ້ນເປັນທີ່ປະຈັກຕາຕໍ່ສາກົນ. ສະຫາຍ ບຸນຍັງ ວໍລະຈິດ ໄດ້ຕີລາຄາສູງຕໍ່ການມາຢ້ຽມຢາມ ສປປ ລາວ ຂອງສະຫາຍ ເລຂາທິການໃຫ່ຍ ສີ ຈິ້ນຜິງ, ເຊິ່ງເປັນການສະແດງເຖິງຄວາມເອົາໃຈໃສ່ ແລະ ໃຫ້ຄວາມສຳຄັນຂອງພັກກອມມູນິດຈີນ, ລັດຖະບານຈີນ ຕໍ່ສາຍພົວພັນມິດຕະພາບທີ່ເປັນມູນເຊື້ອ ແລະ ແບບຄູ່ຮ່ວມຍຸດທະສາດ ຮອບດ້ານໜັ້ນຄົງ ຍາວນານ ລະຫວ່າງ 2 ພັກ, 2 ລັດ ແລະ ປະຊາຊົນ 2 ຊາດ, ເຊິ່ງເປັນການນຳເອົາສາຍພົວພັນດັ່ງກ່າວ ກ້າວສູ່ລະດັບສູງອັນໃໝ່ ແລະ ສະແດງຄວາມເຊື່ອໜັ້ນວ່າ ການຢ້ຽມຢາມຄັ້ງນີ້ຈະເປັນໂອກາດດີທີ່ສຸດ ໃຫ້ແກ່ການນຳຂັ້ນສູງຂອງ 2 ປະເທດ ລາວ-ຈີນ ເພື່ອຮ່ວມກັນຕີລາຄາ ກ່ຽວກັບການພົວພັນຮ່ວມມືສອງຝ່າຍໃນໄລຍະຜ່ານມາ ແລະ ປຶກສາຫາລືກ່ຽວກັບທິດທາງການຮ່ວມມືໃນຕໍ່ໜ້າ ໃນການເປັນຄູ່ຮ່ວມຊາຕາກຳລະຫວ່າງສອງພັກ, ສອງລັດຢູ່ໃນສະພາບການໃໝ່.
ສະຫາຍເລຂາທິການໃຫ່ຍ ບຸນຍັງ ວໍລະຈິດ ໄດ້ຕາງໜ້າໃຫ້ພັກ-ລັດ ແລະ ປະຊາຊົນລາວບັນດາເຜົ່າສະແດງຄວາມຮູ້ບຸນຄຸນ ແລະ ຂອບອົກຂອບໃຈຕໍ່ພັກ-ລັດ ແລະ ປະຊາຊົນຈີນ ທີ່ໄດ້ໃຫ້ການຊ່ວຍເຫຼືອອັນລ້ຳຄ່າ,ໃນການສະໜັບສະໜູນອັນໃຫ່ຍຫຼວງແກ່ປະຊາຊົນລາວໃນພາລະກິດຕໍ່ສູ້ ເພື່ອຍາດເອົາເອກະລາດແຫ່ງຊາດ ແລະ ໃນການປົກປັກຮັກສາ ແລະ ສ້າງສາ ສປປ ລາວ ໃນປະຈຸບັນ.
ໂອກາດດຽວກັນນີ້, ສະຫາຍເລຂາທິການໃຫ່ຍ ສີ ຈິ້ນຜິງ ໄດ້ກ່າວສະແດງຄວາມຂອບອົກຂອບ ໃຈຕໍ່ການຕ້ອນຮັບຄະນະຜູ້ແທນຂັ້ນສູງພັກ-ລັດ ສປ ຈີນ ຢ່າງອັນອົບອຸ່ນ ເຕັມໄປດ້ວຍໄມຕີຈິດມິດຕະ ພາບທີ່ສະໜິດສະໜົມຂອງ ສະຫາຍ ບຸນຍັງ ວໍລະຈິດ ແລະ ການນຳຂັ້ນສູງຂອງລາວ ພ້ອມດ້ວນມວນຊົນຊາວນະຄອນຫຼວງວຽງຈັນຢ່າງຫຼວງຫຼາຍ ແລະ ໄດ້ກ່າວສະແດງຄວາມປິຕິຍິນດີເປັນຢ່າງຍິ່ງ ທີ່ໄດ້ນຳພາຄະນະຜູ້ແທນຂັ້ນສູງ ພັກ-ລັດ ສປ ຈີນ ເດີນທາງມາຢ້ຽມຢາມທາງລັດຖະກິດ ສປປ ລາວ ເປັນຄັ້ງທຳອິດ ໃນຖານະເປັນເລຂາທິການໃຫ່ຍອີກຄັ້ງໃໝ່ ໃນກອງປະຊຸມໃຫ່ຍຄັ້ງທີ່ 19 ຂອງພັກກອມມູນິດຈີນ, ເຊິ່ງເປັນການສະແດງໃຫ້ເຫັນເຖິງການໃຫ້ຄວາມສຳຄັນ ແລະ ເອົາໃຈໃສ່ຕໍ່ການຊຸກຍູ້ສົ່ງເສີມສາຍພົວພັນມິດຕະພາບອັນເປັນມູນເຊື້ອ ແລະ ແບບຄູ່ຮ່ວມຍຸດທະສາດ ຮອບດ້ານ ໜັ້ນຄົງ ຍາວນານ ລະຫວ່າງສອງພັກ, ສອງລັດ ແລະ ປະຊາຊົນສອງຊາດລາວ-ຈີນ ທີ່ນັບມື້ນັບໄດ້ຮັບການເສີມຂະຫຍາຍ, ແຕກດອກອອກຜົນຍິ່ງໆຂື້ນຕະຫຼອດມາ. ພ້ອມດຽວກັນນີ້, ສະຫາຍ ສີ ຈິ້ນຜິງ ກໍ່ໄດ້ຊົມເຊີຍປະຊາຊົນລາວອ້າຍນ້ອງ ພາຍໃຕ້ການນຳພາຂອງພັກປະຊາຊົນ ປະຕິວັດລາວ ໂດຍມີສະຫາຍ ບຸນຍັງ ວໍລະຈິດ ເປັນຜູ້ນຳໜ້າຍາດໄດ້ຜົນສຳເລັດອັນໃຫ່ຍ ໃນການພັດທະນາເສດຖະກິດ-ສັງຄົມ ໃນໄລຍະຜ່ານມາ ແລະ ໄດ້ຢືນຢັນວ່າ ສປ ຈີນ ຈະຮ່ວມກັບ ສປປ ລາວ ສືບຕໍ່ເພີ່ມພູມຄູນສ້າງສາຍພົວພັນ ແລະ ຮ່ວມມືດັ່ງກ່າວ ໃຫ້ນັບມື້ເກີດດອກອອກຜົນຢ່າງບໍ່ຢຸດຢັ້ງ.
ສອງຝ່າຍໄດ້ຮ່ວມກັນທົບທວນຄືນ ແລະ ຕີລາຄາສູງກ່ຽວກັບການພົວພັນຮ່ວມມືສອງຝ່າຍໃນໄລຍະຜ່ານມາ ເຊິ່ງໄດ້ຮັບການເສີມຂະຫຍາຍທັງທາງກວ້າງ ແລະ ລວງເລິກ ປະເທດບ້ານໃກ້ເຮືອນຄຽງທີ່ດີ ລາວ-ຈີນ ລ້ວນແຕ່ເປັນປະເທດສັງຄົມນິຍົມທີ່ມີພັກກອມມູນິດນຳພາ, ມີອຸດົມການ, ລະບອບການເມືອງ, ສ້າງທາງແຫ່ງການພັດທະນາທີ່ຄ້າຍກັນສອງຝ່າຍ ໄດ້ຍຶດໜັ້ນທິດທາງທິດທາງການພົວພັນແບບຄູ່ຮ່ວມຍຸດທະສາດຮອບດ້ານ ໜັ້ນຄົງຍາວນານ ຕາມທິດ 4 ດີ ເປັນຄູ່ຮ່ວມຊາຕາສັງຄົມນິຍົມ ລາວ-ຈີນ ທີ່ບໍ່ສາມາດຕັດແຍກອອກຈາກກັນໄດ້ ການພົວພັນດ້ານການເມືອງໄດ້ມີການເສີມຂະຫຍາຍເປັນຢ່າງດີ ແລະ ໄດ້ເປັນພື້ນຖານອັນດີໃຫ້ແກ່ການເສີມຂະຫຍາຍສາຍພົວພັນສອງຝ່າຍໃນດ້ານຕ່າງໆ ການພົວພັນຮ່ວມມືດ້ານທິດສະດີ, ບົດຮຽນການປົກຄອງລັດ-ບໍລິຫານປະເທດ, ການກໍ່ສ້າງພັກ, ການຮ່ວມມືດ້ານເສດຖະກິດ, ການຄ້າ-ການລົງທືນ ແລະ ອື່ນໆ ນັບມື້ມີບາດກ້າວຂະຫຍາຍຕົວໄປສູ່ຄຸນນະພາບໃໝ່, ພວມນຳຜົນປະໂຫຍດຕົວຈິງໃຫ້ແກ່ປະຊາຊົນສອງຊາດລາວ-ຈີນ. ພ້ອມດຽວກັນນີ້ ທັງສອງຝ່າຍເຫັນດີສືບຕໍ່ຮັກສາກົນໄກ ການແລກປ່ຽນການຢ້ຽມຢາມ ລະຫວ່າງ ການນຳຂັ້ນສູງ ລະຫວ່າງ 2 ພັກ ແລະ 2 ລັດ ຢ່າງເປັນປົກກະຕິ, ເອົາໃຈໃສ່ເສີມຂະຫຍາຍກົນໄກການຮ່ວມມືຂອງສອງຝ່າຍທີ່ມີໃນປະຈຸບັນ ໃຫ້ມີປະສິດທິຜົນກວ່າເກົ່າ, ສືບຕໍ່ສ້າງຄູ່ຮ່ວມຊາຕາກຳທີ່ຕັດແຍກອອກຈາກກັນບໍ່ໄດ້; ສືບຕໍ່ຈັດຕັ້ງຜັນຂະຫຍາຍແຜນການຮ່ວມມື 2 ພັກ ໃນການກໍ່ສ້າງພະນັກງານນຳພາຄຸ້ມຄອງ ຂອງພັກ-ລັດ ລາວ ຢູ່ຈີນ, ສືບຕໍ່ເພີ່ມທະວີການຮ່ວມມື ເພື່ອເຊື່ອມໂຍງຍຸດທະສາດ “ ໜຶ່ງແລວ ໜື່ງເສັ້ນທາງ ” ຂອງຈີນ ເພື່ອນຳເອົາຜົນປະໂຫຍດຕົວຈິງມາສູ່ປະຊາຊົນ 2 ຊາດ.
ພາຍຫຼັງການພົບປະສອງຝ່າຍ ສະຫາຍເລຂາທິການໃຫ່ຍ ບຸນຍັງ ວໍລະຈິດ ແລະ ສະຫາຍເລຂາທິການໃຫ່ຍ ສີ ຈິ້ນຜິງ ໄດ້ເປັນສັກຂີພິຍານໃນການລົງນາມບັນດາເອກະສານການຮ່ວມມື ຈຳນວນ 17 ສະບັບຄື: ສັນຍາການຮ່ວມມືລະຫວ່າງ ກະຊວງການຕ່າງປະເທດ ສປປ ລາວ ແລະ ກະຊວງການຕ່າງປະເທດ ສປ ຈີນ ກ່ຽວກັບການເພີ່ມທະວີການຮ່ວມມືໃນສະພາບການໃໝ່; ບົດບັນທຶກຄວາມເຂົ້າໃຈ ວ່າດ້ວຍການຮ່ວມກັນກໍ່ສ້າງ ແລວທາງເສດຖະກິດລາວ-ຈີນ; ບົດບັນທຶກຄວາມເຂົ້າໃຈ ວ່າດ້ວຍການເພີ່ມທະວີການພັດທະນາເສັ້ນທາງສາຍໄຫມດີຈິຕອນຂໍ້ມູນຂ່າວສານ ເພື່ອຊຸກຍູ້ການເຊື່ອມຈອດຂໍ້ມູນຂ່າວສານ; ສັນຍາວ່າດ້ວຍການຮ່ວມມືດ້ານວິທະຍາສາດ ແລະ ເຕັກໂນໂລຊີ; ບົດບັນທຶກຄວາມເຂົ້າໃຈວ່າດ້ວຍການຈັດຕັ້ງປະຕິບັດຮ່ວມໂຄງການໂຕແບບ ໃນການສ້າງສູນຂໍ້ມູນຂ່າວສານຊັບພະຍາກອນນ້ຳແຫ່ງຊາດ ແລະ ການສ້າງແຜນແມ່ບົດການຄຸ້ມຄອງອ່າງຮັບນ້ຳອູ ແລະ ນ້ຳເທີນ-ນ້ຳກະດິງ; ບົດບັນທຶກຄວາມເຂົ້າໃຈວ່າດ້ວຍການຮ່ວມກັນຊຸກຍູ້ສ້າງເຂດຕົວແບບພັດທະນາກະສິກຳຄົບວົງຈອນທີ່ທັນສະໄໝ; ບົດບັນທຶກຄວາມເຂົ້າໃຈກ່ຽວກັບການເພີ່ມທະວີການຮ່ວມມືໃນຂົງເຂດພື້ນຖານໂຄ່ງລ່າງ; ບົດບັນທຶກຄວາມເຂົ້າໃຈ ວ່າດ້ວຍການຮ່ວມມືດ້ານການຊ່ວຍເຫຼືອໃນ 3 ປີຕໍໍ່ໜ້າ; ບົດບັນທຶກຄວາມເຂົ້າໃຈວ່າດ້ວຍການຮ່ວມມືດ້ານພັດທະ ນາຊັບພະຍາກອນມະນຸດ; ສານແລກປ່ຽນວ່າດ້ວຍຝ່າຍຈີນເຫັນດີນຳກົດເອົາໂຄງການປັບປຸງ ແລະ ຍົກລະດັບ ລະບົບ ICT ຂອງກະຊວງອຸດສາຫະກຳ ແລະ ການຄ້າ ສປປ ລາວ; ສັນຍາຂອບສະໜອງເງີນກູ້ພິເສດໃຫ້ແກ່ ສປປ ລາວ ເພື່ອຈັດຕັ້ງປະຕິບັດໂຄງການເຂື່ອນໄຟຟ້າຫ້ວຍປາກລາຍ; ບົດບັນທຶກຄວາມເຂົ້າໃຈ ການສ້າງຄູ່ຮ່ວມມືຍຸດທະສາດ ດ້ານການຮ່ວມມືໄຟຟ້າ; ບົດບັນທຶກຄວາມເຂົ້າໃຈ ວ່າດ້ວຍການຮ່ວມມືທາງດ້ານການເງີນ ເພຶ່ອສົ່ງເສີມວິສາຫະກິດຂະໜາດນ້ອຍ ແລະ ກາງ ໃນ ສປປ ລາວ; ສັນຍາເງີນກູ້ພິເສດດອກເບ້ຍຕ່ຳ ໂຄງການເຂື່ອນໄຟຟ້າຫ້ວຍປາຫລາຍ; ສັນຍາເງີນກູ້ທຸລະກິດໂຄງການສາຍສົ່ງ 115 ( ກິໂລໂວນ ) ຊຽງຮ່ອນ-ຫົງສາ; ສັນຍາຮ່ວມທຶນສ້າງໂຄງການກໍ່ສ້າງທາງດ່ວນນະຄອນຫຼວງວຽງຈັນ ຫາບໍ່ເຕັນຕອນທີ່ 1 ນະຄອນຫຼວງວຽງຈັນຫາວັງວຽງ; ສັນຍາເງິນກູ້ທຸລະກິດໂຄງການສາຍສົ່ງ 500/230 KV ອ້ອມນະຄອນຫຼວງວຽງຈັນ.
ໃນຕອນຄ່ຳຂອງວັນດຽວກັນ, ສະຫາຍເລຂສທິການໃຫ່ຍ ບຸນຍັງ ວໍລະຈິດ ໄດ້ເປັນເຈົ້າພາບຈັດງານລ້ຽງຕ້ອນຮັບ ເປັນກຽດແດ່ ສະຫາຍເລຂາທິການໃຫ່ຍ ສີ ຈິ້ນຜິງ ພ້ອມດ້ວຍຄະນະຜູ້ແທນຂັ້ນສູນກາງພັກ,ລັດ ຈີນ ທີ່ທຳນຽບປະທານປະເທດ, ໂດຍມີບັນດາການນຳຂັ້ນສູງພັກ-ລັດ ສປ ຈີນ ແລະ ສປປ ລາວ ເຂົ້າຮ່ວມຢ່າງພ້ອມພຽງ.